Keskustan Matti Vanhanen kehottaa varautumaan moninkertaisesti suurempaan määrään turvapaikanhakijoita kuin on ennakoitu. EU-johtajien pitää keskustan eduskuntaryhmän puheenjohtajan mukaan tehdä ensi viikolla arvio siitä, miten varaudutaan ottamaan EU:n sisälle mahdollisesti miljoonia turvapaikanhakijoita.

Ensi keskiviikon ylimääräisessä huippukokouksessa mietitään miten unionin sisällä sijoitetaan 120 000 hakijaa.

Suomen osalta uusi arvio tarkoittaa Vanhasen mukaan sitä, että Suomella pitäisi olla suunnitelmat ainakin 100 000 turvapaikanhakijan osalta. Suomeen mahdollisia tulijoita voi olla jopa 200 000. Tulijat saapuisivat useamman vuoden aikana.

Hallitus varautuu, että Suomeen tulee tänä vuonna enintään 30 000 turvapaikanhakijaa. Sisäministeri Petteri Orpon (kok.) mukaan Suomi on äärirajoilla (siirryt toiseen palveluun)nykyisen tulijamäärän kanssa.

– Varautuminen on parempi kuin tulla yllätetyksi, Vanhanen päivittää yhteisöpalvelu Facebookin sivulla (siirryt toiseen palveluun).

Vanhanen kuvailee tilannetta kansanvaelluksena, joka on kaikille uusi tilanne.

Hän odottaa ensi viikon huippukokoukselta linjauksia siihen, miten turvapaikanhakijoita pitäisi pikaisesti auttaa kriisialueiden lähellä. Rahat lähtöalueiden olosuhteiden parantamiseen pitäisi Vanhasen mukaan löytyä EU:n budjetista.